THE TIMES b’ritratt artistiku fil-paġna ta’ quddiem ta’ kif mistenni jsir il-proġett tal-pjazzetta f’Tas-Sliema. Dan wara li lbierah il-MEPA ivvutat favur dan il-bini residenzjali ta’ tmien sulari, għaxar snin wara li l-applikazzjoni kienet ġiet sottomessa. Rapport ieħor tat-Times jgħid li l-ispejjeż tat-tisjir, tindif u l-parkeġġ tal-isptar Mater Dei żdiedu ħafna. Il-ġurnal jikkwota r-rapport tal-Awditur Ġenerali li jgħid li l-ispiża tat-tisjir u t-tindif fl-isptar kienet ta’ €3.4 miljun iktar milli kien ipproġettat, waqt li l-parkeġġ qed jiswa miljun ewro fis-sena. L-ORIZZONT b’rapport li jgħid li tliet ħaddiema b’diżabilità li jaħdmu mal-kunsill lokali ta’ San Pawl il-Baħar jinsabu mweġġa’ ħafna minħabba li jidher li qed isir minn kollox biex dawn il-ħaddiema jitneħħew. Il-ġurnal jgħid li jidher ukoll li għaddejja xi petizzjoni biex dawn il-ħaddiema b’diżabilità jitneħħew mill-post tax-xogħol tagħhom. Ritratt fil-paġna ta’ quddiem ta’ l-Orizzont dwar l-aħħar żviluppi fl-ambaxxata Libjana f’Malta, jgħid li kollox baqa’ l-istess quddiem l-ambaxxata. THE MALTA INDEPENDENT ukoll bid-dettalji tal-proġett tal-pjazzetta. Il-ġurnal jgħid li l-Grupp Gasan fl-aħħar ingħata dan il-permess mill-MEPA biex jibni tmien sulari appartamenti. Rapport ieħor tal-Independent jgħid li għall-kuntrarju ta’ dak li jaħsbu xi wħud, li l-gwardjani lokali jħallu l-karozzi tagħhom f’postijiet mhux ta’ parkeġġ biex jagħtu ċ-ċitazzjonijiet, il-ġurnal jgħid li l-gwardjani lokali jistgħu filfatt jipparkjaw f’postijiet ristretti waqt il-qadi ta’ dmirijiethom, bil-kundizzjoni li jirrispettaw ċertu kundizzjonijiet. The Malta Independent b’rapport ieħor li jgħid li s-Segretarju Parlamentari Jose’ Herrera qal li ma jeskludix li seta’ laqat xi ftit karozza hu u jirreversja, iżda qal li l-impatt tant kien żgħir li ma ħassx id-daqqa. IN-NAZZJON ukoll bid-dettalji dwar Jose’ Herrera. Il-ġurnal jgħid li Dr. Herrera sostna li ma jeskludix li laqat karozza imma qal li l-ħabta kienet zgħira. Rapport ieħor tan-Nazzjon jgħid li t-tfajla li ġiet stuprata mir-raġel mill-Guinea l-Ħadd li għadda heddidha li jekk ma tħallihx ikollu x’jaqsam magħha kien se jibqa’ jsawwatha. Ir-raġel inqabad mill-pulizija lbieraħ u wieġeb li mhux ħati. Rapport ieħor ta’ dan il-ġurnal jgħid li l-MUMN tqabbel is-sitwazzjoni tal-operazzjonijiet fl-isptar Mater Dei mat-Torri ta’ Babel. Il-ġurnal bid-dettalji ta’ ktieb li jfakkar l-50 sena indipendenza ta’ pajjizna u l-10 snin mis-sħubija fl-Unjoni Ewropea. In-Nazzjon b’ritratt tal-attriċi Taljana Virna Lisi li mietet fl-eta’ ta’ 78 sena.